Poreč, 5. kolovoza 2024.

-PRIOPĆENJE ZA MEDIJE

***POREČKO LJETO: Ovoga tjedna ples na svili, glazbene večeri, šetnja La mula de Parenzo…***

Bogati program **Porečkog ljeta** nastavlja se i u kolovozu donoseći raznolike događaje koji će oduševiti sve posjetitelje.

Večeras, u parku Olge Ban, s početkom u 21 sat, posjetitelji će imati priliku uživati u još jednom programu **"Magic is in the Air"**, koji donosi spektakularnu kombinaciju plesa, akrobacija na svili, svjetlosne efekte, čarobnu glazbu i atraktivne kostime.

Isto danas,od 17 do 23 sata, na Trgu slobode održat će se tradicionalna **Smotra istarskih autohtonih proizvoda** na kojoj ćesvoje proizvode izložiti lokalni OPG-ovi, koji će nuditi tipične istarske proizvode – med i pčelinje proizvode, maslinovo ulje, povrće, proizvode od konoplje, proizvode od lavande, prirodnu kozmetiku, suhomesnate proizvode, različite vrste brašna, proizvode od goji bobica, vino, rakije i voćne prerađevine.

U utorak, **6. kolovoza**, Trg slobode postaje pozornica na otvorenom za glazbenu večer **"Music on Square"** u kojoj ćete uz rock, jazz, blues i druge glazbene žanrove moći zaplesati i uživati u odličnoj atmosferi na glavnom gradskom trgu. Dođite i uživajte uz atraktivan Summertime Acoustic Duo.

Za ljubitelje jazz glazbe, Pučko otvoreno učilište Poreč pripremilo je još jednu glazbenu poslasticu u sklopu **29. Jazz u lapidariju**. U srijedu, **7. kolovoza,** Lapidarij Zavičajnog muzeja Poreštine ugostit će **Aleksandar Dujin Orchestra – Put kroz san.** Kvintet se sastoji od vokalne solistice Nevene Reljin, koja nastupa u pratnji orkestra u sastavu: Aleksandar Dujin – piano, Milena Jančurić – flauta, Damjan Grbac – kontrabas i Tonči Grabušić – bubanj. Koncept programa sadrži glazbene brojeve autorskog programa, brazilsko-kubanske latinomuzike na španjolskom i portugalskom te poznate evergrine američke tradicionalne glazbe. Koncert počinje u 21 sat, a ulaz je slobodan.

U četvrtak, **8.** **kolovoza** u 19 sati na rasporedu je besplatna šetnja kroz povijest Poreča **„La mula de Parenzo Tours“.** Posjetitelji će imati priliku da razgledaju Poreč, upoznaju ribarsku tradiciju ali i doznaju kako je poznati američki pisac Ernest Hemingway povezan s prošlošću ovoga grada. Legenda o La muli svima je poznata, ali doživjeti je na ulicama i trgovima Poreča, otkriti će detalje koje do sada nisu bili poznati. Pozivamo sve zainteresirane da rezerviraju svoje mjesto na vrijeme i pridruže nam se na besplatnoj interpretativnoj šetnji kroz povijest Poreča. Mjesto susreta je ispred Centra za posjetitelje "La mula de Parenzo", Trg Slobode 13, Poreč. Informacije & Rezervacije: T: +385(0)52 451 293, E: [lamuladeparenzo@myporec.com](mailto:lamuladeparenzo@myporec.com)

U petak, **9. kolovoza** u povijesnom zdanju Eufrazijeve bazilike, u produkciji glazbeno-scenske djelatnosti Pučkog otvorenog učilišta Poreč, održati će se koncert **Mirjane Petercol** *(harmonika)* **i Vesna Ivanović Ocwirk** *(klavir)* u sklopu festivala klasične glazbe pod nazivom **"Koncerti u Eufrazijani"**,koji se u ovom jedinstvenom ambijentu održavaju 63. godinu zaredom. Koncert počinje u 21 sat, a ulaznice se prodaju na dan koncerta od 20 sati na ulazu u Eufrazijevu baziliku i na rezervacijskom sustavu Pučkog otvorenog učilišta Poreč: rezervacije-poup.hr.

*\*\*\*\*\*\*\*\*\*\*\*\*\**

Više detalja o programima Porečkog ljeta možete pronaći na stranicama Turističke zajednice grada Poreča [www.myporec.com](http://www.myporec.com), na Facebook stranici <https://www.facebook.com/PorecIstria> kao i na aplikaciji Moove, a dodatno TZG Poreč štampa i mjesečnu tiskanu verziju koja se može podignuti u Informativnom centru Turističke zajednice grada Poreča.

*Molimo Vas da priopćenje objavite u Vašem mediju.*

TURISTIČKA ZAJEDNICA

GRADA POREČA